มันนี่ทูเดย์
ธอส.ให้กู้บ้านมือสองดอกเบี้ย 0%
11 มี.ค. 2559

ธอส.ให้กู้บ้านมือสองดอกเบี้ย 0%
ธนาคารอาคารสงเคราะห์ (ธอส.) เปิดเผยว่า ในงานมหกรรมบ้านและคอนโด วันที่ 10-13 มี.ค. ที่ศูนย์การประชุมแห่งชาติสิริกิติ์ และมหกรรมการเงินหาดใหญ่ วันที่ 11-13 มี.ค. ที่ศูนย์การค้าเซ็นทรัลเฟสติวัลหาดใหญ่ จ.สงขลา ธอส.ได้นำสินเชื่อบ้านอัตราดอกเบี้ยพิเศษ 0% นาน 3 เดือนแรก ฟรีค่าธรรมเนียมการยื่นกู้และคิดค่าประเมินราคาหลักประกันเพียง 1,900 บาท พร้อมคัดบ้านมือสอง (เอ็นพีเอ) คุณภาพดี รวม 235 รายการ ทั้งในกรุงเทพฯ ปริมณฑล และหลายจังหวัดในภาคใต้ ออกจำหน่ายในราคาพิเศษ มีส่วนลดสูงสุดถึง 50% จากราคาปกติ ราคาต่ำสุดเริ่มต้นที่ 5 หมื่นบาทเท่านั้น 
แนะผู้ผลิตยางสร้างมูลค่าเพิ่ม
ศูนย์วิจัยเศรษฐกิจและธุรกิจ ธนาคารไทยพาณิชย์ หรืออีไอซี ออกบทวิเคราะห์ว่า ปริมาณการบริโภคยางในจีนมีแนวโน้มที่จะเติบโตในระยะสั้น จากการขยายตัวของจำนวนรถยนต์ใหม่ของจีนในปัจจุบัน เพราะนโยบายลดภาษีของรัฐบาลจีนจะจบลงในสิ้นปีนี้ ถือเป็นสัญญาณบวกที่ดีต่อปริมาณการส่งออกยางพาราของไทยไปจีนในปีนี้ ที่คิดเป็นราว 50% ของมูลค่าการส่งออกยางพาราทั้งหมดของไทย แต่มูลค่าการส่งออกยางพารามีแนวโน้มหดตัวจากราคาน้ำมันดิบที่ยังอยู่ในระดับต่ำ ซึ่งหากไทยมีการพัฒนาอุตสาหกรรมยางพาราขั้นปลายน้ำมากขึ้น จะทำให้ปริมาณการบริโภคยางพาราในประเทศปรับตัวเพิ่มขึ้น รวมถึงควรมุ่งเน้นไปที่ผลิตภัณฑ์ยางพาราที่มีมูลค่าเพิ่มสูง ได้แก่ ถุงมือผ่าตัด ถุงยางอนามัย ชิ้นส่วนยานยนต์ และอุปกรณ์ทางการแพทย์ เป็นต้น